მილენიუმი (ტრილოგია)
მილენიუმი — სტიგ ლარსონის ბესტსელეტი დეტექტიური ჟანრის რომანების სერია, რომლის მთავარი პერსონაჟები არიან: ლიზბეთ სალანდერი, ასოციალური ჰაკერი გოგონა ფოტოგრაფიული მეხსიერებით და მიქაელ ბლუმკვისტი, გამომძიებელი ჟურნალისტი და ჟურნალ მილენიუმის გამომცემელი. ლარსონი სერიისთვის ათი რომანის დაწერას გეგმავდა, თუმცა სიცოცხლის მანძილზე მხოლოდ სამის დასრულება შეძლო. 2004 წელს იგი გულის შეტევით მოულოდნელად გარდაიცვალა და სამივე რომანი მისი სიკვდილის შემდეგ გამოქვეყნდა, ესენია: გოგონა დრაკონის ტატუთი (2005), გოგონა, რომელიც ცეცხლს ეთამაშებოდა (2006), და გოგონა, რომელმაც კრაზანების ბუდე დაანგრია (2007).. სერია თავდაპირველად გამოსცა შვედურმა გამომცემლობამ Norstedts Förlag, ხოლო მისი ინგლისური თარგმანი გაერთიანებულ სამეფოში გამომცემლობა Quercus-მა, ხოლო აშშ-ში გამომცემლობაAlfred A. Knopf-მა გამოაქვეყნა. წიგნები 50-ზე მეტ ქვეყანაში გამოიცა. 2015 წლის მარტისთვის, მსოფლიოს მასშტაბით ტრილოგიის 80 მილიონი ეგზემპლარი იყო გაყიდული. 2013 წელს გამომცემლობამ Norstedts Förlag მილენიუმის გაგრძელება მწერალსა და ჟურნალისტს, დევიდ ლაგერკრანცს შეუკვეთა. სერიის მეოთხე წიგნი „გოგონა ობობას ქსელში“ 2015 წელს გამოქვეყნდა. მას მოჰყვა „გოგონა, რომელიც სამაგიეროს ყველას უხდის“ 2017 წელს. ლაგერკრანცის მესამე რომანი „გოგონა, რომელიც უნდა მომკვდარიყო“ 2019 წელს გამოიცა. 2019 წლის მაისში, ლაგერკრანცის ორი რომანის ჩათვლით, მსოფლიოს მასშტაბით სერიის 100 მილიონზე მეტი ეგზემპლარი იყო გაყიდული, რითაც მილენიუმი მსოფლიოში ერთ-ერთი ყველაზე გაყიდვადი სერია გახდა. ქართულ ენაზე სერია ბაკურ სულაკაურის გამომცემლობამ გამოსცა.